钦定古今图书集成/明伦汇编/人事典/第068卷 > 盐铁论 > 《贫富第十七》
## 钦定古今图书集成/明伦汇编/人事典/第068卷 > 盐铁论 > 《贫富第十七》

大夫曰：“余结发束修，年十三幸得宿卫，给事辇毂之下，以至卿大夫之位，获禄受赐，六十有馀年矣。车马衣服之用，妻子仆养之费，量入为出，俭节以居之。奉禄赏赐，一二筹册之积，浸以致富成业。故分土若一，贤者能守之；分财若一，知者能筹之。夫子贡之废著，陶朱公之三至千金，岂必赖之民哉？运之六寸，转之息耗，取之贵贱之间耳。”

《文学》曰：“古者事业不二，利禄不兼，然后诸业不相远，
而贫富不相悬也。夫乘爵禄以谦让者，名不可胜举
也；因权势以求利者，入不可胜数也。食湖池、管山海
刍荛者不能与之争泽，商贾不能与之争利。子贡以
布衣致之而孔子非之，况以势位求之者乎？故古者
大夫思其仁义以充其位，不为权利以充其私也。”

大夫曰：“山岳有饶，然后百姓澹焉；河海有润，然后民取足焉。夫寻常之污，不能溉陂泽；丘阜之木，不能成宫室；小不能苞大，少不能澹多。未有不能自足而能足人者也，未有不能自治而能治人者也。” 故善为人者，能自为者也；善治人者，能自治者也。文学不能治内，安能理外乎？

《文学》曰：“行远者假于车，济江海者因于舟。公输子能
因人主之材木以构宫室台榭，而不能自为专室狭
庐，材不足也。欧冶能因国君以为金𬬻大钟，而不能
自为一鼎盘材，无其用也。君子因人主之正朝，以和
百姓，润众庶，而不能自饶其家，势不便也。故舜耕于
历山，恩不及州里；太公屠牛于朝歌，利不及妻子；及”
其见用，恩流八荒，德溢四海。故舜假之尧，太公因之
周。君子能修身以假道者，不能枉道而假财也。

大夫曰：“道悬于天，物布于地，知者以衍，愚者以困。子贡以著积显于诸侯，陶朱公以货殖尊于当世，富者交焉，贫者澹焉。故上自人君，下及布衣之士，莫不戴其德，称其仁。原宪、孔伋，当世被饥寒之患，颜回屡空于穷巷。当此之时，迫于窟穴，拘于缊袍，虽欲假财信奸佞，亦不能也。”

《文学》曰：“孔子云：‘富而可求也，虽执鞭之事，吾亦为之；
如不可求，从吾所好’。君子求义，非苟富也，故刺子贡
不受命而货殖焉。君子遭时则富且贵，不遇退而乐
道，不以利累己，故不违义而妄取；隐居修节，不欲妨
行，故不毁名而趋势。虽附之以韩魏之家，非其志则
不居，富贵不能荣，谤毁不能伤也。故原宪之缊袍，贤”
于季孙之狐貉；赵宣孟之鱼食，甘于知伯之刍豢；子思之银佩，美于虞公之《垂棘》。魏文侯轼段干木之闾，
非以其有势也。晋文公见韩庆，下车而趋。非其多财，
以其富于仁，充于德也。故贵何必财，亦仁义而已矣。